வாச்சாத்தி வன்முறை

வாச்சாத்தி வன்முறை என்பது தமிழ்நாட்டில் நிகழ்ந்த ஒரு வன்முறை நிகழ்வாகும். 1992 சூன் 20-22, தேதிகளில் வாச்சாத்திக் கிராமத்தில் தமிழ்நாட்டுக் காவல்துறையினராலும், வனத்துறையினராலும், வருவாய்த்துறையினராலும், அக்கிராம மக்கள் மீது நடத்திய வன்முறை/வன்கொடுமைத் தாக்குதல் நிகழ்வே வாச்சாத்தி வன்முறை எனப்படுகின்றது.

பின்புலம்
வாச்சாத்தி வன்முறை சம்பவம் தொடர்மாக போராடிய பொதுவுடைமை கட்சியைச் சேர்ந்த அ. நல்லசிவம் ஆகத்து 4, 1992 ஆம் தேதி பத்திரிக்கையாளர்களுக்கு கொடுத்த பேட்டியில் பின்வருமாறு கூறினர். வாச்சத்தியை ஒட்டிய காடுகளில் மொரப்பூர் வன வரம்பின் வனத்துறை அலுவலர்கள் "சட்டவிரோதமாக வெட்டி புதைத்த" ஒரு பெரிய சந்தன மர அடுக்கை தற்செயலாகக் கண்டுபிடித்தது இந்த முழு நிகழ்வுக்கும் தொடக்கமாக அமைந்தது. மொரப்பூர் வன காவலர்கள் அந்தக் குற்றத்தை வாச்சத்தி கிராம மக்கள் மீது சுமத்த முயன்றபோது, வாய்ச்சண்டை ஒன்று தோன்றி, காவலர்களில் ஒருவர் தாக்கப்பட்டார். பின்னர், இரு தரப்பினரும் சமாதானம் செய்துகொண்டனர். பழங்குடியினர் குற்றவாளிகள் இல்லை என்று நம்பி மொரப்பூர் அலுவலர்கள் திரும்பிச் சென்றனர். ஆரூர் வன வரம்பு அலுவலர்கள்தான் அந்தக் கொள்ளைப் பொருட்களை பின்னர் எடுத்துச் செல்வதற்காக மறைத்து வைத்திருந்தனர். சுமார் 1.5 கோடி ரூபாய் மதிப்புள்ள சந்தன மரங்களை இழந்ததால் கோபமடைந்த ஆரூர் வன அலுவலர்கள், சூன் 20 இரவு காவல்துறை அலுவலர்களுடன் சேர்ந்து வாச்சத்தியில் இறங்கினர். மூன்று நாட்களாகத் தொடர்ந்த கொடூரமான அட்டூழியங்களை அவர்கள் அங்கு தொடங்கினர்.

 நிகழ்வு 
இந்தியாவின் தமிழ்நாட்டின் தர்மபுரி மாவட்டத்தின் அரூர் அருகே உள்ள ஆதிவாசி பழங்குடியினர் வசிக்கும் வறுமையான குக்கிராமம் வாச்சாத்திக் கிராமமாகும். 

1992 சூன் 20ஆம் தேதி அங்கு 155 வனத்துறையினர், 108 காவல் துறையினர், 6 வருவாய்த்துறையினர் கொண்ட பெரும் படையே புகுந்தது. வாச்சாத்திக் கிராமத்திற்குள் சந்தனக் கட்டைகளைப் பதுக்கி வைத்திருப்பதாகக் கூறி சோதனையிட வேண்டும் என்று கூறி வீடு வீடாகப் புகுந்து சோதனை செய்தனர். பின்னர் வீட்டில் இருந்த பெண்கள், ஆண்கள், குழந்தைகள் என அனைவரையும் இழுத்து வந்து ஊரின் மையத்தில் இருந்த பெரிய ஆலமரத்தின் கீழே நிறுத்தினர். பின்னர் கொடுமையாக அவர்களை நடத்தி சரமாரியாக அடித்தனர். பின்னர் 18 பெண்களை அருகே இருந்த வனத்துறை அலுவலகத்திற்குக் கொண்டு சென்று பாலியல் வன்முறையில் ஈடுபட்டனர்.

காவல் துறையினர், வனத்துறையினர், வருவாய்த்துறையினரின் இந்த வன்முறைச் செயலில் 34 பேர் உயிரிழந்தனர்; 18 பெண்கள் வன்புணரப்பட்டனர். 28 சிறார்கள் பாதிக்கப்பட்டனர்.

வழக்கு விசாரணை
கிராம மக்கள் சார்பில் அரூர் சட்டமன்ற உறுப்பினர் அண்ணாமலை 1992-ஆம் ஆண்டு அரூர் காவல்நிலையத்தில் புகார்ப் பதிவு செய்தார். ஆயினும் காவல்துறை எந்த நடவடிக்கையும் எடுக்காத நிலையில்  தமிழ்நாடு மலைவாழ் மக்கள் சங்க பொதுச்செயலாளர் பெ. சண்முகம் மற்றும் நிர்வாகிகள் உச்சநீதிமன்றத்தில் மனுத் தாக்கல் செய்தனர். மனுவை விசாரித்த உச்சநீதிமன்றம், வாச்சாத்திக் கிராமத்தில் முழுமையான விசாரணை நடத்தவும், விசாரணைக்குப் பின் நடந்த நிகழ்வுகள் தொடர்பான அறிக்கையைத் தாக்கல் செய்யவும் அரசிற்கு உத்தரவிட்டது.சென்னை ஆன்லைன் செய்தித்தளத்திலிருந்து

இதையடுத்து தாழ்த்தப்பட்டோர் மற்றும் பழங்குடியினர் நல ஆணையத்தின் தென் மண்டல ஆணையர் பாமதி தலைமையிலான குழுவினர் வாச்சாத்திக் கிராமத்தில் நேரடி விசாரணை நடத்தினர். அதன் அடிப்படையில் விசாரணை அறிக்கை தயார் செய்யப்பட்டு நீதிமன்றத்தில் ஒப்படைக்கப்பட்டது. இந்நிகழ்வு தொடர்பாக வழக்குப்பதிவு செய்து விசாரணை நடத்த நீதிமன்றம் உத்தரவிட்டது.

இந்த வழக்கின் விசாரணையை சி.பி.ஐ.க்கு மாற்ற வேண்டும் என்று பாதிக்கப்பட்டோர் தரப்பில் இருந்து வற்புறுத்தப்பட்டது. இதனையடுத்து கடந்த 1996ஆம் ஆண்டில் இவ்வழக்கு சி.பி.ஐ. விசாரணைக்கு மாற்றப்பட்டது. இவ்வழக்கு தொடர்பாகக் கூட்டுக்குழுவைச் சேர்ந்த அனைவரையும் கைது செய்து சேலம் சிறைக்குக் கொண்டு சென்று அடையாள அணிவகுப்பு நடத்தப்பட்டது.

அதே ஆண்டில் இந்த வழக்கின் விசாரணை கிருஷ்ணகிரி சிறப்பு நீதிமன்றத்திற்கு மாற்றப்பட்டது. பின்னர் 1996 ஏப்ரல் மாதம் சிறப்பு நீதிமன்றத்தில் சி.பி.ஐ. தரப்பில் குற்றப்பத்திரிகை தாக்கல் செய்யப்பட்டது. கடந்த 2006 சனவரி மாதத்தில் சி.பி.ஐ. தரப்பு வழக்குரைஞர் வாதம் தொடங்கி நடந்தது.

2008 பிப்ரவரி மாதம் 17ஆம் தேதி இந்த வழக்கின் விசாரணை தர்மபுரி மாவட்ட அமர்வு நீதிமன்றத்திற்கு மாற்றப்பட்டது. வாச்சாத்திப் பலாத்கார நிகழ்வின் போது தர்மபுரி மாவட்டத்தில் பணியாற்றிய மாவட்ட ஆட்சியர், காவல்துறைக் கண்காணிப்பாளர், துணை ஆட்சியர்  ஆகியோரை வழக்கில் சேர்த்து விசாரிக்க வேண்டும் என்று குற்றம் சாட்டப்பட்டவர்கள் தரப்பைச் சேர்ந்த 7 பேர் தர்மபுரி அமர்வு நீதிமன்றத்தில் மனு தாக்கல் செய்தனர். இந்த மனுவை நீதிமன்றம் தள்ளுபடி செய்தது. தொடர்ந்து உயர் நீதிமன்றத்தில் செய்யப்பட்ட மேல் முறையீட்டு மனுவும் தள்ளுபடி செய்யப்பட்டது. உயர்நீதிமன்றம் விசாரணையை விரைவுபடுத்தி முடிக்க உத்தரவிட்டது.

இந்த வன்செயல் தொடர்பாக 269 பேர் மீது காவல் துறையினர் வழக்கு தொடர்ந்தனர். இவர்களில் 155 பேர் வனத்துறையினர், இவர்களில் 4 பேர் ஐஎப்எஸ் அதிகாரிகள். 108 பேர் காவல் துறையினர், இவர்களில் ஒரு துணை ஆய்வாளரும் அடக்கம். வருவாய்த்துறையினர் 6 பேர். வாச்சாத்தி நிகழ்வால் பாதிக்கப்பட்டவர்கள் மொத்தம் 107 பேர். இவர்களில் நால்வர் மட்டுமே ஆண்கள் ஆவர். வழக்கு விசாரணையில் இருந்தபோது குற்றஞ்சாட்டப்பட்டவர்களில் 54 பேர் உயிரிழந்து விட்டனர்.

இந்த வழக்கின் இறுதிக் கட்ட விசாரணை தர்மபுரி மாவட்ட அமர்வு நீதிமன்றத்தில் 2011 சூலை 5 முதல் நடந்தது. இருதரப்பினரின் வாதமும் முடிவடைந்த நிலையில் 19 ஆண்டுகளுக்குப் பின்னர் 2011 செப்டெம்பர் 29 அன்று  தீர்ப்பளிக்கப்பட்டது .

215 பேர் குற்றவாளிகள் 
வாச்சாத்திப் பாலியல் வழக்கில் மொத்தம் உள்ள 269 குற்றவாளிகளில் உயிரோடு உள்ள 215 பேரும் குற்றவாளிகள் என (2011 செப்டெம்பர் 29) அன்று தீர்ப்பளிக்கப்பட்டது. இதில் பாலியல் வன்கொடுமை செய்ததாக 17 வனத்துறையினர் மீது குற்றச்சாட்டுகள் நிரூபிக்கப்பட்டன.215 பேர் குற்றவாளிகள்: வாச்சாத்தி வழக்கில் பரபரப்பு தீர்ப்பு ,தினமணி, செப்டம்பர் 29, 2011

தண்டனை விவரம்
வனத்துறையினர் 17 பேர் மீதான பாலியல் பலாத்காரக் குற்றச்சாட்டு உறுதி செய்யப்பட்டது. 17 பேரில் 12 பேருக்கு 10 ஆண்டு கடுங்காவல் தண்டனையும் 5 பேருக்கு 7 ஆண்டு கடுங்காவலும் விதிக்கப்பட்டது. மற்றவர்களுக்கு ஓராண்டு முதல் மூன்று ஆண்டு வரை சிறை தண்டனை விதிக்கப்பட்டுள்ளது. இன்னும் சிலர் சில பிரிவுகளில் விடுவிக்கப்பட்டுள்ளனர்.

 மேல் முறையீடு 
தங்களுக்கு அளிக்கப்பட்ட தண்டணையை எதிர்த்து குற்றம் சாட்டபட்டவர்கள் தரப்பில் சென்னை உயர் நீதிமன்றத்தில் மேல் முறையீடு செய்யப்பட்டது. வழக்கை விசாரித்த பி. வேல்முருகன் தீர்ப்பு வழங்கப்பட்ட 12 ஆண்டுகள் கழித்து அதே நாளில் 2023 செப்டம்பர் 29 அன்று தன் தீர்ப்பை வழங்கினார். அதில் குற்றம் சாட்டப்பட்டவர்களுக்குக் கீழமை நீதிமன்றத்தால் அளிக்கப்பட்ட தண்டனையை உறுதிசெய்தார். மேலும் பாதிக்கப்பட்ட 18 பெண்களுக்கு அரசு வேலையும், தலா 10 இலட்சத்தை நிவாரணமாக அரசு வழங்கவேண்டும் என்று தீர்ப்பளித்தார்.

 நிகழ்வு பற்றிய திரைப்படம் 

இந்நிகழ்வு முழுவதும் வாச்சாத்தி என்ற பெயரில் திரைப்படமாக 2012 ஆம் ஆண்டில் வெளிவந்துள்ளது. 2026இல் இந்நிகழ்வைப் பற்றிய ஆவணப்படம் வெளிவந்தது.

மேற்கோள்

உசாத்துணை
19 ஆண்டுக்குப் பின்னர் பரபரப்பான வாச்சாத்தி பாலியல் கொடுமை வழக்கில் 29ம் தேதி தீர்ப்பு, தட்ஸ்தமிழ், செப்டம்பர் 26, 2011
வாச்சாத்தி கற்பழிப்பு வழக்கு: தீர்ப்பு 29-ந்தேதிக்கு தள்ளி வைப்பு , மாலைமலர், செப்டம்பர் 26, 2011
வாச்சாத்தி கொடூரமும் 25 ஆண்டுகள் போராட்டமும்!  

பகுப்பு:தமிழ்நாட்டு வரலாறு
பகுப்பு:தமிழ்நாட்டில் வழக்குகள்
பகுப்பு:இந்தியாவில் வன்புணர்வு வழக்குகள்
பகுப்பு:தமிழ்நாட்டு வரலாறு (1947- தற்போதுவரை)
பகுப்பு:தருமபுரி மாவட்டம்
பகுப்பு:தமிழ்நாட்டில் பெண்களுக்கு எதிரான வன்முறைகள்
பகுப்பு:1992 நிகழ்வுகள்
பகுப்பு:தமிழ்நாட்டில் தலித்துகளுக்கு எதிரான வன்முறை
பகுப்பு:இந்தியாவில் காவல்துறையின் தீய நடத்தைகள்